จับตา! ILINK ชนะประมูลงานการท่าฯ ลุ้นต่อรองราคาสำเร็จ
จับตา! ILINK ชนะประมูลงานจัดซื้อพร้อมติดตั้งระบบขนส่งผู้โดยสารอัตโนมัติ ของ AOT ลุ้นต่อรองราคาสำเร็จ
26 ก.ย. 2560

แหล่งข่าวจากบริษัท ท่าอากาศยานไทย จำกัด (มหาชน) หรือ AOT เปิดเผยว่า การเปิดซองประมูลงานจัดซื้อพร้อมติดตั้งระบบขนส่งผู้โดยสารอัตโนมัติ (Automated People Mover : APM) ของโครงการพัฒนาท่าอากาศยานสุวรรณภูมิ เฟส 2 ที่มีผู้เข้าประมูล 2 ราย โดยผลประมูลทั้งสองรายเสนอราคาสูงกว่าราคากลางที่ตั้งไว้ 2,890 ล้านบาท
โดยกิจการร่วมค้า IRTI ซึ่งประกอบด้วย บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK บริษัท เรืองณรงค์ จำกัด บริษัท ที.อี.ซี.อินเตอร์เนชั่นแนล จำกัด และท่าอากาศยานอินชอน ที่ใช้อุปกรณ์ของซีเมนส์ เสนอราคาต่ำสุด ซึ่งจะเรียกมาต่อรองราคาในบ่ายวันนี้
แต่หากต่อรองไม่ได้จะเรียก บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ที่ใช้อุปกรณ์ของมิตซุย ซึ่งเสนอราคาสูงกว่าเข้ามาเจรจาต่อไป
“หากต่อรองราคายังไม่เป็นผลสำเร็จ คาดว่าคงต้องล้มการประมูลครั้งนี้ ซึ่งจัดขึ้นเป็นครั้งที่ 3 จากนั้นจะมีการปรับร่างทีโออาร์ใหม่ รวมทั้งพิจารณาหาอุปกรณ์จากจีนหรือเกาหลีที่มีราคาต่ำกว่า” แหล่งข่าว กล่าว